Jenter som kommer
VG har spurt leserne på nett om hvilke norske sommerlåter de vil VG skal illustrere og skrive om. Først ute var «En Solskinnsdag» lørdag og «Neste Sommer» i går. I dag står DiDerres evigvarende «Jenter» fra 1994 for tur, som hadde fått 13 prosent av totalt 4800 stemmer.Vokalist Jo Nesbø har ikke noe godt svar på hvorfor låten har blitt så populær. - Det er jo i bunn og grunn en trist tekst om avvisning, tapte sjanser og å bli gammel, men forkledd i en irriterende munter melodi, sier Nesbø til VG. Trommeslager Espen Stenhammer tror det kan ha noe med stemningen i rytmen å gjøre. - Samtidig så handler den jo om jenter, og låten er veldig enkel. Den var overhode ikke laget med sommer i tankene, og skulle i utgangspunktet ikke med på plata en gang. Den ble spilt inn i tolvte time, sier Stenhammer, og legger til: - Ingen av oss trodde at denne kom til å bli en hit, bortsett fra Magnus da.Han tror ikke en god sommerlåt nødvendigvis trenger å handle om sommer. - Jeg tror det handler mye om opplevelsene du har, og hvordan du forbinder disse med musikk. Du kan for eksempel ha hatt en fin sommeropplevelse, og hørt en spesiell låt samtidig, slik at akkurat denne bringer frem gode minner om sommer. Bandet fortsetter nå sommerturneen sin, og kan love at «Jenter» står på programmet. - Vi ser nå to, tre generasjoner som kommer på konsertene våre og kan disse låtene våre utenat. Ikke bare «Jenter», men også en rekke andre. Det er vi veldig glade for, og vi er utrolig ydmyke.
Vokalist Jo Nesbø har ingen anelse om hvorfor «Jenter» er blitt en av tidenes sommerslagere.